Consuelo Irasuegi

Consuelo Irasuegi Prieto (Eibar, Gipuzkoa, 1926ko martxoaren 31- Durango, Bizkaia, 2024ko uztailaren 16a) erraketista profesionala izan zen, aurrelari posizioan jokatu eta Chelo izenarekin kantxaratu zena. 

 Biografia 
Ume zela Eibarren Bigarren Errepublikaren Aldarrikapena bizi izan zuen 1931ko apirilaren 14 historiko hartan eta gogoratzen zuenez kalera atera ziren, bandera gorri artean eta jende mugimendu handia zen bazterretan, itzela bere esanetan.  

Neskato eginda eta 1936ko Espainiako Gerra Zibila bete-betean zela, sarri etortzen zitzaizkien etxea miatzera, aitaren eta honen anai-arreben ideologia ezkertiarra zela-eta. Egin zioten elkarrizketa baten aipatu zuenez Eibarren, hirunaka zetozen hegazkinen beldur, egun osoa ematen zuten ezkutuan. Tropa nazionalek hiria airez erasotu eta mende hartu zutenean, familiak alde egitea erabaki zuen, lau gauzatxo hartuta eta aste betera etxeratzeko esperantzarekin: babesa eman ahal zien senide ugari zituzten han-hemenka eta haiengana jotzea erabaki zuten. Lemoara lehenengo, Ondarroara gero, Gallartara jarraian eta azkenik Durangora. Hantxe, 11 urte betetzen zituen egun berean bonbek amaren Severiana ahizpa hil zuten Ezkurdin eta Eibartik etorri zen Carmen ahizpa hilaren gorpua ezagutzeko asmoz. Familia ez zen sekula Eibarko euren etxera itzuli.

Aitak Asturiasen borrokatu zuen eta atxilotu ostean, Galizian kartzelaratu zuten; salda beroz eta indabaz betetako lapikoak eramaten zion hango jendeak preso zela. Pilotaria izandakoa zen, esku-huskako modalitatean Otxandixo izenarekin jokatutakoa. Alabaren esanetan, haren pilotarekiko zaletasunak bultzatu zuen bera erraketan trebatzen hastera, 16 edo 17 urteko gaztea zela.

Sabadellen izen bereko frontoian debutatu zuen eta Bartzelonako Nuevo Mundon jokatuko zuen gerora. Aitak sarri-sarri bisitatzen zuen: hartu trena eta bidaia luze eta astuna egiten zuen alaba ikusteko asmo bakarrarekin. Hau pentsio baten zegoen ostatu hartuta eta igandeetako bere plan gustukoena izaten zen esne-dendetara joan eta bertan saltzen zuten gurina erostea, jateko gero.

Francisco Garcíarekin ezkonduta, Durangon biziko zen eta bertan zendu zen 2024an.

 Erreferentziak 

 Kanpo estekak 

 Iritzi artikulua: Erraketistak, kirolari profesional aitzindariak 
 Apostando por ellas. Historia de las raquetistas
 Erraketistak lehen eta orain. Dokumentala
 Emakume erraketistak. Erakusketa
 Erraketistak, aitzindariak pilotaren munduan
 Azken erraketistak, mende hasierako kirolari profesionalak. Bideoa

Kategoria:Eibartarrak
Kategoria:Durangarrak
Kategoria:Gipuzkoako pilotariak
Kategoria:Erraketistak